medieval-data/medieval-letters huggingface dataset:
LXXXVII.  Joanni archiepiscopo Toletano mandat ut in crimina episcopi Pampilonensis inquirat.   (Beneventi, Febr. 18.) [MANSI,  ibid.,  col. 818.]
Author: Adrianus IV
Date:  [multa]

Ad hoc apostolorum Principis in cathedra, licet non suffragantibus meritis, auctore Domino, residemus, ut de singularum statu Ecclesiarum debeamus esse solliciti, et earum pastores, quoties a via veritatis exorbitant, ad statum rectitudinis nos conveniat revocare. Hac itaque consideratione inducti, fraternitati tuae per apostolicam sententiam mandamus, quatenus Pampilonensem episcopum, de cujus vita indita sinistra nostris auribus referuntur, congruo loco et tempore ante tuam praesentiam studeas convocare; vel tu ipse ad civitatem ejus, vel ad loca vicina, festinanter accedas: et tam Pampilonensibus canonicis, quam supra . . . . . . latore praesentium, et ipso episcopo in tua praesentia constitutis, crimina super quibus ipsi canonici, et homicidium . . . . . . quo idem supra secundum tenorem litterarum praedecessoris nostri felicis memoriae papae Eugenii, quas eidem episcopo destinavit, eum impetierunt. Depositiones quoque testium, remoto appellationis obstaculo, diligenter audias et cognoscas: cognita vero, litteris tuis nobis studeas indicare, et ipsorum depositiones testium sub sigillo tuo nobis transmittere; ut qualiter postea super ipso tibi sit procedendum, per nos plenius instruaris. Quod si ad vocationem tuam venire, et judicio stare contempserit: eum tam a spiritualium, quam temporalium administratione suspendas.

Datum Beneventi, XII Kal. Martii.
LXXXIX.  Ad rectores Romanae fraternitatis.--Arnaldus haeresiarcha, Eugenii III tempore, praeter alia exsecranda quae adversus Romanam Ecclesiam praesumpserat, clericos cardinalibus subditos ab iis divellere laboravit. Ad ejusmodi ergo inventum diabolicum, quod invaluerat, auferendum, decernit Adrianus papa, ut capellani promittant obedientiam rectoribus titulorum.   (Beneventi, Mart. 18.) [MANSI,  Concil.,  XXI, 804.]
Author: Adrianus IV

ADRIANUS quartus, rectoribus Romanae fraternitatis.

Ad audientiam nostram pervenit, quod clerici Sancti Petri ad Vincula in quadam capella sua, ecclesia videlicet Sanctae Mariae in Candiatore, quia ejusdem ecclesiae populus manum obedientiae jam dictae ecclesiae presbytero, illi videlicet Sancti Petri, exhiberi contradicit, divina prohibuerunt officia celebrari. Quia igitur sustinere non possumus nec debemus, ut ecclesia Sancti Petri ad Vincula suo jure debeat defraudari, per apostolica vobis scripta mandamus, quatenus praedictum populum districte commoneatis, ut a contradictione illa penitus de caetero cesset; et quod ecclesia Sancti Petri habet in caeteris suis capellis, in ista ei subtrahere non praesumat. Et si ab hujusmodi levitate cessaverit, interdictum volumus relaxari, ut in praedicta ecclesia Sanctae Mariae officia divina liceat celebrari. Alioquin poenam, quam in officiis patiuntur, eos decernimus sustinere. Datum Beneventi, XV Kalendas Aprilis
XCI.  H[ugoni] Senonensi archiepiscopo et Henrico Belvacensi episcopo.--Pro ecclesia Ferrariensi et de quibusdam rusticis.   (Beneventi, Mart.-April.) [MARTEN.,  Ampl, Coll.,  II, 641.]
Author: Adrianus IV

ADRIANUS episcopus, servus servorum Dei, venerabilibus fratribus II, Senonensi archiepiscopo, et HENRICO Belvacensi episcopo, salutem et apostolicam benedictionem.

Fraternitati vestrae praesentium significatione volumus innotescat, quod serio in causa Ferrariensis ecclesiae et fratrum de Charitate allegationibus hinc inde auditis, et plenarie intellectis, pro ipsa Ferrariensi ecclesia sententiam tulimus, et ecclesiam de Brusiaco, super qua inter eos quaestio vertebatur, Ferrariensi monasterio, juxta sententiam II. bonae memoriae Senonensis quondam archiepiscopi, adjudicantes, secundam sententiam in irritum revocavimus, et fratribus de Charitate juxta primam sententiam perpetuum silentium imposuimus. Quocirca fraternitati vestrae per apostolica scripta mandamus, quatenus infra viginti dies post susceptionem praesentium litterarum, abbatem et fratres Ferrariensis ecclesiae in possessionem praedictae ecclesiae reducatis, et eos auctoritate nostra investire curetis. Praeterea memorati abbatis et fratrum Ferrariensium conquestione accepimus, quod quidam rustici a monachis de Charitate inducti, post investituram possessionis a judice factam, cum iidem Ferrarienses fratres ipsam possessionem in nullo turbassent, armata manu olim ipsam ecclesiam de Brusiaco invaserunt et quemdam de Ferrariensibus fratribus vulnerantes, alios monachos et servientes eorum ausu temerario verberare et unum servientem ligatum adducere praesumpserunt. Quocirca praesentium vobis significatione injungimus ut, si verum est quod asseritur, rusticos qui violentas manus in monachos injecerunt tandiu denuntietis vinculo esse anathematis innodatos quousque de tanto satisfacturi excessu cum litteris vestris apostolico se conspectui repraesentent. Data Beneventi, XVII Nonas Aprilis.
XCII.  De confirmatione sententiarum quas Ludovicus rex in Odonem ducem Burgundiae promulgavit.   (Beneventi, April. 8.) [  Gall. christ. nov.  Instr. 178.]
Author: Adrianus IV

ADRIANUS episcopus, servus servorum Dei, venerabili fratri GODEFRIDO Lingonensi episcopo, salutem et apostolicam benedictionem.

Ea quae rationabili providentia diffinita esse noscuntur, in sua debent stabilitate consistere, et ne in recidivae contentionis scrupulum valeant devenire, apostolicae sedis munimine convenit roborari. Quocirca, venerabilis in Christo frater episcope, tuis justis postulationibus gratum impertientes assensum, sententiam quam charissimus in Christo filius noster Ludovicus illustris Francorum rex super quibusdam controversiis quae olim inter te et ducem Burgundiae vertebantur, habito archiepiscoporum qui praesentes erant consilio, rationabiliter noscitur promulgasse, sicut in scripto ejusdem regis continetur, nos auctoritate sedis apostolicae ratam habemus, et praesentis scripti patrocinio communimus. Medietatem etiam castri de Monte-Sallionis, cum omnibus appendiciis suis, tam in dominio quam in casatis, tibi et praedictae ecclesiae tuae nihilominus confirmamus. Statuentes ut nulli hominum liceat hanc nostrae confirmationis paginam infringere, vel ei ullatenus contraire; si quis autem hoc attentare praesumpserit, indignationem omnipotentis Dei, et BB. P. et P. apostolorum ejus incurrat. Datum Beneventi, VI Idus Aprilis.
XCIV.  Monasterii S. Lamberti Laetiensis privilegia confirmat.   (Beneventi, April. 18.) [REIFFENBERG,  Monuments,  VIII, 642.]
Author: Adrianus IV

ADRIANUS episcopus, servus servorum Dei, dilecto filio HELGOTHO abbati monasterii Sancti Lamberti, quod in loco Laetias situm est, etc.

Quoties a nobis illud petitur quod, etc. Datum Beneventi per manum Rolandi, sanctae Romanae Ecclesiae presbyteri cardinalis et cancellarii, XIV Kalend. Maii, indictione IV, Incarnationis Dominicae anno 1156, pontificatus vero domni Adriani papae IV, anno secundo.
XCV.  Ecclesiae Pisanae canonicis commendat R. capellanum suum « pro incidendis lapidibus et columnellis, » quibus ad monasterium aedificandum canonici ecclesiae S. Rufi utantur.   (Beneventi, April. 20.) [UGHELLI,  Italia sacra,  III, 397.]
Author: Adrianus IV

ADRIANUS episcopus, servus servorum Dei, dilectis filiis L. archipresbytero, et caeteris Pisanis canonicis, salutem et apostolicam benedictionem.

Quos ampliori devotione nobis ascriptos esse cognoscimus, et quos majori dilectionis affectu diligimus, illos utique pro vestris negotiis confidentius excitamus. Cum enim praedecessoribus nostris ecclesia Pisana devota exstiterit, et ipsis semper studuerit humiliter obedire, nolumus quod nostris temporibus erga nos, vel matrem nostram diminutionem recipiat, cum parati simus ecclesiam vestram, et personas plena charitate diligere, et ipsius justitiam integre vobis, atque inviolabiliter conservare. Inde est quod dilectos filios R. capellanum nostrum ecclesiae Pisanae satis devotum, atque quosdam fratres ecclesiae S. Rufi, quos pro incidendis lapidibus et columnellis ad partes vestras dirigimus, cum quibus etiam dilectum filium P. scriptorem nostrum utique misissemus, nisi pro vestro negotio remansisset, eos charitati vestrae attentius commendamus, rogantes quatenus ita eis, et nobis gratum super hoc auxilium, et consilium tribuatis tam in magistris, quam in aliis, ut ipsi opus, quod intendunt possint peragere, et nos fructuosas vobis debeamus gratias exhibere. Ad opus siquidem dilectorum filiorum nostrorum canonicorum ecclesiae S. Rufi claustrum fieri volumus, quod vestro auxilio vellemus operis exsecutionem perficere. Datum Beneventi, XII Kal. Maii.
XCVIII.  Monasterium S. Afrae Augustensis protectionem suscipit, possessionesque ac privilegia confirmat.   (Beneventi Junii 1.) [  Mon. Boic.  XXII, 176.]
Author: Adrianus IV

ADRIANUS episcopus, servus servorum Dei, dilectis filiis HEZITONI abbati monasterii sanctae Afrae, ejusque fratribus, tam praesentibus quam futuris, monasticam vitam professis, in perpetuum.

Quae mater omnium Ecclesiarum et caput esse dignoscitur sacrosancta Romana Ecclesia membris suis ita debet gratiam suae provisionis conferre et ea clypeo apostolicae protectionis munire, ut possint in statu religionis et honestatis semper consistere, et perversis viriliter repugnare. Eapropter, dilecti in Domino filii, vestris justis postulationibus gratum impertientes assensum et commissae vobis ecclesiae benigne providere volentes, ecclesiam ipsam sub beati Petri principis apostolorum protectione suscipimus, et praesentis scripti patrocinio communimus. Statuentes ut quascunque possessiones, quaecunque bona, eadem ecclesia inpraesentiarum juste et canonice possidet, aut in futurum rationabilibus modis, praestante Domino, poterit adipisci, firma vobis vestrisque successoribus et illibata permaneant. Verum quoniam praelatorum ignavia multa solent damna et gravamina ecclesiis provenire, statuimus et praesentis decreti assertione sancimus; ut nulli episcopo liceat praedia vel bona commissae vobis ecclesiae alienare aut inbeneficiare, seu aliquo modo distrahere. Decimationes praeterea frugum seu porcorum, quorumdam episcoporum vobis pia largitione concessas in via quae Straza dicitur, et in suburbio quod vocatur Harena. Si tamen ad jus eorumdem episcoporum pertinebant, vobis et per vos ecclesiae ipsi auctoritate apostolica confirmamus. Oblationes vero altarium, tibi, fili Hezilon abbas, et per te monasterio tuo a venerabili fratre nostro Conrado Augustensi episcopo in praesentia nostra concessas nihilominus confirmamus, et confirmationem ipsam ratam et inconvulsam futuris temporibus decernimus permanere. Nulli ergo omnino hominum liceat monasterium ipsum temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare. Si qua igitur, etc. Monog. Orbicul. Ego Adrianus catholicae Ecclesiae episcopus. Ego Guido presb. card. tit. Sancti Chrysogoni Ego Julius presb. card. til. Sancti Marcelli. Ego Octavianus presb. card. tit. S. Ceciliae Ego Gerardus presb. card. tit. S. Stephani in Coelio Monte. Datum Beneventi per manum Rolandi, sanctae Romanae Ecclesiae presbyteri cardinalis et cancellari, Kal. Junii, indict. IV, Incarnationis Dominicae anno 1156, pontificatus vero domni Adriani papae IV, anno secundo.
XCIX.  Ad clerum Augustanum. Declarat Chunradum ep. August. innocentem esse, gravisque poenae ejusdem delatores condemnat.   (Beneventi, Jun. 6.) 
           (  Pez. Thesaur. Anecdot.,  VI, I, 381.)
Author: Adrianus IV

ADRIANUS episcopus, servus servorum Dei, dilectis filiis clero et praeposito Augustensi, salutem et apostolicam benedictionem.

Venerabilis frater noster Chunradus episcopus vester pro illa controversia et discordia, quae inter eum et canonicos suos, et quosdam monachos agebatur, cum altera parte nostro se conspectui praesentavit, et hinc inde rationes et allegationes per nos ipsos et fratres nostros diligenter audivimus. Post longam vero disputationem eorum, auditis et susceptis testibus ex parte praedicti fratris nostri, deficientibus adversariis ejus innocentiam ipsi plene cognovimus. Inde est quod ab eorum impetitione omnino absolvimus, et eosdem adversarios suos omnes ab omni officio divino suspendimus, addentes, ut cuncti qui in hac infamatione fuerunt, discalceatis pedibus infra octo dies post reditum suum per quamcunque portam episcopus voluerit, ad ecclesiam majorem veniant, a praedicto fratre nostro pro sua praesumptione veniam postulantes. Qua satisfactione, suscepta ipse eis ministeria divina restituat. Hanc vero poenam adversariis ejus duximus infligendam. Illi vero, qui in tentationibus suis cum eo permanserunt, habeant apostolicam benedictionem et gratiam. Data Beneventi, VIII, Idus Junii.
CII.  Cum Willelmo rege Siciliae factam per legatos pacem confirmat.   (Beneventi? Jun.) [MANSI,  Concil.,  XXI, 801.]
Author: Adrianus IV

Adrianus episcopus, servus servorum Dei, charissimo in Christo filio WILLELMO illustri et glorioso Siciliae regi, ejusque haeredibus, quos pro voluntaria ordinatione sua statuerit in regnum, in perpetuum.

Licet ex injuncto nobis a Deo apostolatus officio universos Christi fideles paternae charitatis brachiis debeamus amplecti, atque ad pacem eos et concordiam invitare; reges tamen et sublimiores quasque personas tanto amplius diligere et honorare debemus, atque de bono pacis eos tanto studiosius commonere, quanto Ecclesiae Dei et fidelibus Christianis major inde fructus spiritualiter ac temporaliter dignoscitur provenire. Constat, charissime in Christo fili Willelme, gloriose Siciliae rex, te inter reges et celsiores personas saeculi, eximiis operibus, potentia opibusque clarere: ita ut ex vigore justitiae, quam in terra sub tua ditione constituta conservas, ex securitate pacis, qua omnes per eamdem constituti laetantur, et ex terrore quem inimicis Christiani nominis per opera magnifica incussisti, usque ad extremos angulos fama tui nominis et gloria protendatur. Quod siquidem nos, dilectissime in Christo fili Willelme eximie, diligentius attendentes et inspicientes pariter quantae utilitates Romanae Ecclesiae valeant provenire, si celsitudo tua per firmam pacem ei et concordiam conjungatur: dum in civitate Beneventana securi et liberi cum fratribus nostris essemus, ad pacem tecum habendam diligenti studio decrevimus intendere. Misimus ergo ad excellentiam tuam quosdam fratrum nostrorum, scilicet: ut supra; et proposuimus per eos nostrum de bono pacis et concordiae desiderium: et invitavimus attentius, et monuimus excellentiam tuam ad pacem. Et illius inspirante virtute, qui ad coelum iturus discipulis suis ait: Pacem do vobis, pacem meam relinquo vobis ; talem animum tuum invenimus, qualem filii pacis et catholici principis decuit inveniri. Et mediantibus praefatis filiis nostris, etc., ut supra; in hanc formam pacis libera et spontanea voluntate nostra devenimus, ut videlicet de capitulis illis, de quibus inter nos et excellentiam tuam controversia est, per omnia, etc. Ut autem quae supra diximus tam nostro, quam successorum nostrorum tempore perpetuam obtineant firmitatem, et nec tuis, nec tuorum haeredum temporibus, alicujus valeant praesumptione turbari; nos ea de communi consilio et voluntate fratrum nostrorum, auctoritate apostolica confirmamus, et valitura in perpetuum praesentis scripti pagina communimus; et tam a nobis, quam a nostris successoribus perpetuis temporibus statuimus observanda. Nulli ergo omnino liceat hanc paginam nostrae concessionis et confirmationis infringere, vel ei ausu temerario contraire. Si quis autem hoc attentare voluerit, omnipotentis Dei, et beatorum Petri et Pauli apostolorum ejus, indignationem incurrat. Amen, amen, amen. Datum anno Dominicae Incarnationis 1156, mense Junii IV indictionis.

Notes: (Joan. XIV)
CIII.  Agrigentinae, Mazarensis, Melitensis Ecclesiarum episcopos, Ecclesiae Panormitanae suffraganeos constitutos, Hugoni archiepiscopo obtemperare jubet.   (Beneventi, Jul. 10.) [PIRRI,  Sicilia sacra,  I, 94.]
Author: Adrianus IV

ADRIANUS episcopus, servus servorum Dei, dilectis filiis GERGENTINO et Mazariensi, et Melitensi electis, salutem et apostolicam benedictionem.

Ne in aliqua provincia fidelibus Christianis sacrorum ministeriorum plenitudo deesset, sanctorum Patrum sanxit auctoritas, ut in singulis provinciis aliqua metropolis haberetur, quae aliis et dispensatione regiminis, et auctoritate officii praesideret. Hoc siquidem provinciae Siciliae deesse videntes, Panormitanam civitatem, quae solo fere nomine usque modo metropolis habebatur, in plenitudine dignitatis metropolitae decrevimus statuendam, et civitates vestras ei jure metropolitico perpetuis temporibus statuimus subjacere. Quocirca per apostolica vobis scripta mandamus quatenus venerabili fratri nostro Hugoni ejusdem loci archiepiscopo, sicut metropolitano vestro humiliter pareatis, et reverentiam et honorem ei studeatis jugiter exhibere. Datum Beneventi, VI Idus Julii.
CIV.  Monasterii Huysburgensis protectionem suscipit, bonaque confirmat.   (Aug. 8.) [  Velle Mitth. a. d. Geb. hist. ant. Forsch.  IV. I, 10.]
Author: Adrianus IV

ADRIANUS episcopus, servus servorum, etc., RICHARDO abbati monasterii Huysburgensis, etc. Praeter possessiones a praedecessoribus concessas, confirmat sequentes:

In curia Halberstatensi, Guter in Bodesleve, Uplinge, Deleve, Vogelstorp, Tingelstede, Serkestede, Tietevorde, Erkestede, Ricbertiggerode, Anderbeke, Nieustede atque Fleischzehuten in Kowelle, etc. An. 1156, indict. IV, pontificatus Adriani papae IV anno II.
CVIII.  S[tephano Viennensi et C. [Heraclio] Lugdunensi archiepiscopis mandat rogatu Petri abbatis Cluniacensis, ne monasterium Celsiniacense vexari ab Eustachio patiantur.   (Narniae, Aug. 19.) [D. BOUQUET  Recueil,  XV, 674.]
Author: Adrianus IV
Date:  [tephano] [ERACLIO] [ustachium]

ADRIANUS episcopus, servus servorum Dei, venerabilibus fratribus S Viennensi et C. Lugdunensi archiepiscopis, salutem et apostolicam benedictionem.

Dilectus filius noster Petrus, abbas Cluniacensis, Celsiniacense monasterium quod ad jus pertinet Cluniacensis ecclesiae, a fratre suo Eustachio occasione trecentarum marcarum argenti, quas ab eo requirit, graviter infestatur; cum ipse tamen se paratum asserat exstitisse, quod justum est, illi mediante judicio exhibere. Homines siquidem supradictae ecclesiae capit, bona eorum diripit, et quibusmodis potest, incessanter affligit. Unde nos, quoniam perturbatoribus Cluniacensis ecclesiae tam per nos quam per fratres et coepiscopos nostros exacta volumus diligentia contraire, per praesentia vobis scripta mandamus quatenus praefatum E, ut ab infestatione praenominati coenobii et hominum ipsius abstineat, et inique ablata restituat, districtius moneatis. Si vero monitionibus vestris obedire contempserit, excommunicationis eum vinculo innodetis, et donec resipiscat, sicut excommunicatum faciatis attentius evitari. Sane si adversum Cluniacensem ecclesiam vel obedientias ejus quidquam juris habuerit, vos in unum convenientes partes ante vestram vestram praesentiam evocetis, et rationibus hinc inde diligenter auditis et plenarie cognitis, quod justum inde fuerit, judicetis, et prosecutione faciatis operis adimpleri. Datum Narniae, XIV Kal. Septembris.
CX.  Ecclesiam Bellunensem tuendam suscipit et canonicorum bona ac jura confirmat.   (In Urbe veteri, Oct.) [UGHELLI,  Italia sacra,  V, 150.]
Author: Adrianus IV
Date:  [1156]

ADRIANUS episcopus, servus servorum Dei, diletis filiis ANNO archipresbytero Bellunensis ecclesiae ejusque fratribus tam praesentibus quam futuris canonice substituendis in perpetuum.

Effectum justa postulantibus indulgere, et vigor aequitatis exigit, et ordo postula: rationis, praesertim quando petentium voluntatem et pietas adjuvat, et veritas non relinquit. Quocirca, dilecti in Domino filii, vestris justis postulationibus libenter annuimus: et praefatam ecclesiam qua divino mancipati estis obsequio, sub B. Petri, et nostra protectione suscipimus, et praesentis scripti patrocinio communimus. Statuentes ut quascunque possessiones, quaecunque bona, eadem eccles., inpraesentiarum juste et canonice possidet, aut in futurum concessione pontif., largitione regum vel principum, oblatione fidelium, seu aliis modis, praestante Domino, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: Eccles. S. Bartholomaei in loco, qui dicitur Agrae sitam, cum domo hospitalis ibidem existente; hospitalem domum in loco, qui Vedana dicitur, constitutam, et ecclesiam ibidem fundatam; montem Premezze cum decimis et pertinentiis suis; terram in villa, quae dicitur Formeganum; praedia quoque, et possessiones, et praesertim decimas illas quas Aymo bonae memoriae. Bellunique episcopus eidem ecclesiae pietatis intuitu contulit, quae sunt in parte orientali Bellunensis civitatis ultra flumen, quod Ardum vocatur, vobis, et per vos ecclesiae vestrae nihilominus confirmamus. Decernimus ergo, ut nulli omnino hominum liceat supradictam ecclesiam temere perturbare, aut ei possessiones auferre, vel ablatas retinere, minuere, seu quibuslibet exactionibus fatigare; sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva in omnibus apostolicae sedis auctoritate, et episcopi vestri canonica justitia, etc, Si qua igitur, etc. Ego Adrianus catholicae sedis episcopus. Ego Ubaldus presbiter cardialis tit. S. Praxedis. Ego Manfredus presbyter card. S. Sabinae. Ego Gerardus presb. card. tit. S. Stephani in Coelio Monte. Ego Henricus presb. card. tit. SS. Nerei et Achillei. Ego Joannes diaconus card. tit. Sanctorum Sergii et Bacchi. Datum Urbe veteri per manus Rolandi, S. R. E. presbyteri cardinalis; anno Incarn. Dom. 1155 indict. V tertia mensis Octobris pontificatus vero Adriani papae IV anno II.